b'\n_START_ARTICLE_\nRe\xc5\xa1ef\n_START_SECTION_\nEbla\n_START_PARAGRAPH_\nNa tablicah iz 3. tiso\xc4\x8dletja pr. n. \xc5\xa1t., odkritih v Ebli, je kot Ra\xc5\xa1ap (Ra-\xc5\xa1a-ap) omenjen kot bo\xc5\xbeanstvo mest Atani, Gunu, Tunip in \xc5\xa0ehem. Ra\xc5\xa1ap je bil tudi eden od glavnih bogov mesta Ebla. Njemu v \xc4\x8dast so se po njem imenovala ena od mestnih vrat._NEWLINE_Napise r\xc5\xa1p gn so odkrili v Ebli in Ugaritu. Razlagajo se zazli\xc4\x8dno: kot Re\xc5\xa1ef,  mesto Gunu, vrtovi ali kot pokopali\xc5\xa1\xc4\x8de.\n_START_SECTION_\nUgarit\n_START_PARAGRAPH_\nR\xc5\xa1p je bil pomemben ugarirtski bog. Imel je vzdevek t\xc4\xa1r \xc5\xa1p\xc5\xa1 \xe2\x80\x93 \xc4\x8duvar son\xc4\x8devih vrat. \xc5\xbdrtvovanje R\xc5\xa1pju (r\xc5\xa1p gn) se je opravljalo na vrtovih._NEWLINE_Ugaritski R\xc5\xa1p se je ena\xc4\x8dil z mezopotamskim Nergalom. Fauth (1974) je dokazoval, da se v poznam kanaanskem obdobju r\xc5\xa1p  ni nana\xc5\xa1al na specifi\xc4\x8dnega boga in se je lahko uporabljal kot vzdevek, kot na primer Re\xc5\xa1ep-Mikal v Kitionu (Ciper). Teixidor (1976) je na osnovi pridevka \xe1\xb8\xa5\xe1\xb9\xa3 v  Kitionu, ki se je interpretiral kot pu\xc5\xa1\xc4\x8dica, prepoznal boga R\xc5\xa1p kot boga kuge, ki je udaril svoje \xc5\xbertve s pu\xc5\xa1\xc4\x8dico kot Homerjev Apolon v Iliadi (I.42\xe2\x80\x9355)._NEWLINE_Re\xc5\xa1ef je omenjen tudi v ugaritskih mitolo\xc5\xa1kih besedilih, na primer v pesnitvah o Kirti ter Maru in Horon._NEWLINE_\xc4\x8cetudi si Re\xc5\xa1efova ikonografija deli gazelo z egip\xc4\x8dansko-kanaanskim \xc5\xa0edom,  Cornelius (1994) trdi, da so drugi atributi popolnoma razli\xc4\x8dni.\n_START_SECTION_\nEgipt\n_START_PARAGRAPH_\nRe\xc5\xa1ef je bil privzet v uradni egip\xc4\x8danski panteon pod Amenhotepom II. iz Osemnajste dinastije kot bog konj in bojnih vozov. Sprva je bil privzet v kraljevi kult, v Dvajseti dinastiji pa je postal ljudsko bo\xc5\xbeanstvo in  izginil iz kraljevih napisov. V tem poznem obdobju se pogosto pojavlja v dru\xc5\xbebi boginje Kete\xc5\xa1 in boga Mina. Najve\xc4\x8d stel iz tega obdobja so odkrili v Deir el-Medini, naselju sirskih (levantinskih) obrtnikov. _NEWLINE_Re\xc5\xa1efovo ime se obi\xc4\x8dajno  pi\xc5\xa1e s hieroglifi  r\xc5\xa1pw. Kon\xc4\x8dni w je dodan analogno z drugimi egip\xc4\x8danskimi bo\xc5\xbeanskimi imeni.\n_START_SECTION_\nHebrejska Biblija\n_START_PARAGRAPH_\nV hebrejski Bibliji beseda re\xc5\xa1ef (\xd7\xa8\xd6\xb6\xd7\xa9\xd6\xb6\xd7\x81\xd7\xa3\xe2\x80\xac) pomeni plamen ali strelo. Beseda je izpeljana iz glagola    \xd7\xa9\xd6\xb8\xd7\x82\xd7\xa8\xd6\xb7\xd7\xa3\xe2\x80\xac - za\xc5\xbegati, se\xc5\xbegati ali goreti. Re\xc5\xa1ef je osebno ime Efraimovega vnuka iz Prve kroni\xc5\xa1ke knjige._NEWLINE_V Habakukovi molitvi 3:5 je opisana Eloahova procesija (\xd7\x90\xd6\xb1\xd7\x9c\xd6\x99\xd7\x95\xd6\xb9\xd7\x94\xd6\xb7\xd6\x99\xe2\x80\xac) iz Temana in pu\xc5\xa1\xc4\x8dave Paran, v kateri je pred njim hodil deber (kuga), za njim pa re\xc5\xa1ef (ku\xc5\xbena bolezen). Izraza se prevajata tudi kot ku\xc5\xbena bolezen in gore\xc4\x8de oglje. Po odkritju, da sta bila deber  in re\xc5\xa1ef v Ebli teonima, se je ta odlomek opisa procesije za\xc4\x8del tolma\xc4\x8diti,  da gre Elovo spremstvo v vojno z Jamom._NEWLINE_V Jobovi knjigi 5:7 so omenjeni re\xc5\xa1efovi sinovi. V Septuaginti so prevedeni kot \xce\xbd\xce\xb5\xce\xbf\xcf\x83\xcf\x83\xce\xbf\xe1\xbd\xb6 \xce\xb4\xe1\xbd\xb2 \xce\xb3\xcf\x85\xcf\x80\xe1\xbd\xb8\xcf\x82 \xe2\x80\x93 jastrebovi mladi, v razli\xc4\x8dici kralja Jakoba pa kot iskre.'